Նախագիծ

ՀԱՄԱՁԱՅՆԱԳԻՐ

հեղինակային և հարակից իրավունքների՝ կոլեկտիվ հիմունքներով կառավարման կարգի մասին

Եվրասիական տնտեսական միության անդամ պետությունները, ի դեմս իրենց կառավարությունների, այսուհետ՝ անդամ պետություններ՝

հիմնվելով «Մտավոր սեփականության օբյեկտների նկատմամբ իրավունքների պահպանության և պաշտպանության մասին» արձանագրության («Եվրասիական տնտեսական միության մասին» 2014 թվականի մայիսի 29-ի պայմանագրի թիվ 26 հավելված) դրույթների վրա,

հեղինակային իրավունքի կամ հարակից իրավունքների իրավատերերի համար բարենպաստ պայմաններ տրամադրելու նպատակով, համաձայնեցին հետևյալի մասին.

Հոդված 1

1. Սույն Համաձայնագրով սահմանվում է անդամ պետությունների տարածքներում հեղինակային և հարակից իրավունքների՝ կոլեկտիվ հիմունքներով կառավարման կարգն այն դեպքերում, երբ հեղինակների, կատարողների, հնչյունագրեր պատրաստողների (արտադրողների) և հեղինակային իրավունքների և (կամ) հարակից իրավունքների այլ իրավատերերի (այսուհետ՝ իրավատերեր) կողմից հեղինակային իրավունքների և (կամ) հարակից իրավունքների գործնականորեն իրականացումն անհատական կարգով դժվար է կամ, երբ անդամ պետությունների օրենսդրությամբ այդ իրավունքների օբյեկտների օգտագործումը թույլատրվում է առանց իրավատիրոջ համաձայնության, սակայն վարձատրության վճարման պայմանով:

2. Անդամ պետությունների օրենսդրությամբ սահմանվող՝ հեղինակային և (կամ) հարակից իրավունքների՝ կոլեկտիվ հիմունքներով կառավարման ոլորտներում անդամ պետությունները նախատեսում են իրավունքները կոլեկտիվ հիմունքներով կառավարող կազմակերպությունների ստեղծման հնարավորություն:

3. Իրավունքները կոլեկտիվ հիմունքներով կառավարող կազմակերպությունների լիազորությունների իրականացման համար հիմք է հանդիսանում իրավունքների կառավարման լիազորությունները փոխանցելու մասին պայմանագիրը, որն այդ կազմակերպությունների կողմից գրավոր կնքվում է իրավատիրոջ, ինչպես նաև իրավունքները կոլեկտիվ հիմունքներով կառավարող մյուս կազմակերպությունների հետ՝ բացառությամբ սույն կետի երկրորդ պարբերությամբ նախատեսված դեպքի:

Հեղինակային և (կամ) հարակից իրավունքների՝ կոլեկտիվ հիմունքներով կառավարման համապատասխան ոլորտներում իրավունքները կոլեկտիվ հիմունքներով կառավարող կազմակերպություններին անդամ պետությունների օրենսդրությանը համապատասխան կարող են վերապահվել ինչպես այն իրավատերերի իրավունքների՝ կոլեկտիվ հիմունքներով կառավարման լիազորությունները, որոնք համապատասխան լիազորություններն անմիջականորեն փոխանցել են այդ կազմակերպություններին, այնպես էլ այն իրավատերերի, որոնք, ի շահ իրենց, չեն հրաժարվել իրավունքների կառավարումից:

4. Եթե անդամ պետությունների օրենսդրությանը համապատասխան՝ իրավունքները կոլեկտիվ հիմունքներով կառավարող կազմակերպությանը վերապահվում են իրավունքների՝ կոլեկտիվ հիմունքներով կառավարման և վարձատրության հավաքման լիազորություններ, ինչպես ի շահ այն իրավատերերի, որոնք համապատասխան իրավասություններն անմիջականորեն փոխանցել են այդպիսի կազմակերպություններին, այնպես էլ ի շահ այն իրավատերերի, որոնք ի շահ իրենց չեն հրաժարվել իրավունքների կառավարումից, ապա անդամ պետություններն իրենց օրենսդրությամբ նախատեսում են այդպիսի կազմակերպության գործունեության նկատմամբ պետական վերահսկողություն իրականացնելու լիազորությունների վերապահում համապատասխան պետական մարմնին (այսուհետ՝ լիազորված մարմին):

Անդամ պետությունների օրենսդրությամբ կարող են սահմանվել՝ իրավունքները կոլեկտիվ հիմունքներով կառավարող կազմակերպության գործունեության նկատմամբ պետական վերահսկողություն իրականացնելու այլ դեպքեր:

Անդամ պետությունների լիազորված մարմինները փոխգործակցում են միմյանց հետ, այդ թվում՝ միմյանց տրամադրում անհրաժեշտ տեղեկություններ իրավունքները կոլեկտիվ հիմունքներով կառավարող կազմակերպությունների գործունեության վերաբերյալ։

Հոդված 2

1. Իրավունքները կոլեկտիվ հիմունքներով կառավարող կազմակերպության գործունեությունը անդամ պետությունների տարածքներում պետք է իրականացվի հրապարակայնության, թափանցիկության, հաշվետվողականության, վերահսկողության, արդարության (անխտրականության) սկզբունքների հիման վրա:

2. Իրավունքները կոլեկտիվ հիմունքներով կառավարող կազմակերպությունների կազմակերպաիրավական ձևը և իրավական կարգավիճակը, դրանց համապատասխան լիազորություններ վերապահելու առանձնահատկությունները, այդ կազմակերպությունների գործառույթները, դրանց անդամների իրավունքները և պարտականությունները, ինչպես նաև սույն Համաձայնագրով չկարգավորված այլ հարցերի կարգավորումը սահմանվում են անդամ պետությունների օրենսդրությամբ:

Հոդված 3

1. Իրավունքները կոլեկտիվ հիմունքներով կառավարող կազմակերպություններն օգտագործողների հետ կնքում են այդ կազմակերպությունների կառավարման ներքո գտնվող հեղինակային և (կամ) հարակից իրավունքների առնչությամբ հասարակ (ոչ բացառիկ) լիցենզիայի պայմաններով պայմանագրեր՝ հեղինակային և (կամ) հարակից իրավունքների օբյեկտների օգտագործման համապատասխան եղանակների վերաբերյալ, և այդ օգտագործողներից վարձատրություն են հավաքում այդ օբյեկտներն օգտագործելու իրավունք տրամադրելու դիմաց:

Այն դեպքերում, երբ հեղինակային և (կամ) հարակից իրավունքների օբյեկտների օգտագործումը՝ անդամ պետությունների օրենսդրությանը համապատասխան, թույլատրվում է առանց իրավատիրոջ համաձայնության, սակայն նրանց վարձատրություն վճարելու դիմաց, իրավունքները կոլեկտիվ հիմունքներով կառավարող կազմակերպությունն օգտագործողների կամ այլ անձանց հետ, որոնց վրա անդամ պետությունների օրենսդրությամբ դրվում է վարձատրության վճարման համար միջոցներ վճարելու պարտականությունը, կնքում է վարձատրություն վճարելու մասին պայմանագրեր և միջոցներ է հավաքում իրավատերերին վճարելու համար:

Իրավունքները կոլեկտիվ հիմունքներով կառավարող կազմակերպությունը կարող է մերժել օգտագործողին կամ այլ անձանց, որոնց վրա պայմանագիր կնքելու հարցում անդամ պետությունների օրենսդրությամբ դրված է վարձատրության վճարման համար միջոցներ վճարելու պարտականությունը:

Այդպիսի մերժումը պետք է լինի հիմնավորված և կարող է բողոքարկվել դատարանում անդամ պետության օրենսդրությամբ նախատեսված կարգով:

2. Իրավունքները կոլեկտիվ հիմունքներով կառավարող կազմակերպություններն իրականացնում են հեղինակային և (կամ) հարակից իրավունքների օբյեկտների օգտագործման դիմաց հավաքված վարձատրության բաշխում իրավատերերի միջև և վճարում են նրանց նշված վարձատրությունը։

Հավաքված վարձատրության բաշխումն իրականացվում է ոչ պակաս, քան տարին 1 անգամ՝ հեղինակային և (կամ) հարակից իրավունքների համապատասխան օբյեկտների փաստացի օգտագործմանը համամասնորեն, որը որոշվում է իրավունքները կոլեկտիվ հիմունքներով կառավարող կազմակերպությունների կողմից օգտագործողներից ստացվող փաստաթղթերի ու տեղեկությունների, ինչպես նաև հեղինակային և (կամ) հարակից իրավունքների օբյեկտների օգտագործման վերաբերյալ այլ տվյալների, այդ թվում՝ վիճակագրական բնույթի տեղեկությունների հիման վրա:

Օգտագործողները պարտավոր են իրավունքները կոլեկտիվ հիմունքներով կառավարող կազմակերպություններ ներկայացնել հեղինակային և (կամ) հարակից իրավունքների օբյեկտների օգտագործման վերաբերյալ հաշվետվություններ, ինչպես նաև վարձատրության հավաքման ու բաշխման համար անհրաժեշտ այլ տեղեկություններ և փաստաթղթեր։ Փաստաթղթերի ու տեղեկությունների ցանկն ու ներկայացնելու ժամկետները սահմանվում են իրավունքները կոլեկտիվ հիմունքներով կառավարող կազմակերպությունների ու օգտագործողների միջև կնքվող պայմանագրերով։

Իրավատերերին վարձատրության վճարումը պետք իրականացվի՝ իրավունքները կոլեկտիվ հիմունքներով կառավարող կազմակերպությունների կողմից պարբերաբար՝ ոչ պակաս, քան տարին 1 անգամ: Տվյալ վճարումները պետք է իրականացվեն հաշվետու տարվա ավարտից հետո 12 ամսից ոչ ուշ։

Օտարերկրյա հեղինակներին կամ իրավատերերին՝ հավաքված վարձատրության փոխանցման հաճախականությունը սահմանվում է շահերի ներկայացուցչության մասին պայմանագրերով, որոնք կնքվում են իրավունքները կոլեկտիվ հիմունքներով ղեկավարող օտարերկրյա կազմակերպությունների հետ՝ ոչ պակաս, քան տարին 1 անգամ:

3. Իրավունքները կոլեկտիվ հիմունքներով կառավարող կազմակերպություններն իրավունք ունեն հավաքված վարձատրությունից պահելու այդ վարձատրության հավաքման, բաշխման ու վճարման հետ կապված իրենց ծախսերին համարժեք գումարներ (այսուհետ՝ կազմակերպության ծախսեր):

Կազմակերպության այդ ծախսերը պետք է փաստաթղթերով հաստատված լինեն:

Անդամ պետությունները կարող են իրենց օրենսդրությամբ սահմանել իրավունքները կոլեկտիվ հիմունքներով կառավարող կազմակերպությունների կողմից հավելյալ միջոցներ պահելու հնարավորություն, որոնք նրանց կողմից ներկայացվող իրավատերերի համաձայնությամբ ու ի շահ նրանց, ուղղվում են սոցիալական, մշակութային և կրթական նպատակների իրականացմանը (այսուհետ՝ հատուկ միջոցներ):

Հատուկ միջոցների հետ կապված իրավական ռեժիմը սահմանվում է անդամ պետությունների օրենսդրությամբ:

Իրավունքները կոլեկտիվ հիմունքներով կառավարող կազմակերպություններն իրավունք չունեն կազմակերպության ծախսերի և հատուկ միջոցների համար պահում կատարել հավաքված վարձատրության գումարի 50 տոկոսից ավելի չափով:

Այդպիսի պահումները պետք է կատարվեն՝ յուրաքանչյուր իրավատիրոջը հասանելիք ցանկացած գումարին համամասնորեն։ Անդամ պետությունների օրենսդրությամբ կարող է սահմանվել այդպիսի պահումների ավելի պակաս առավելագույն սահմանային ընդհանուր չափ:

Վարձատրության վճարմանը զուգահեռ իրավունքները կոլեկտիվ հիմունքներով կառավարող կազմակերպությունը պարտավոր է իրավատիրոջը ներկայացնել նրա իրավունքների օգտագործման և այդ օգտագործման դիմաց հավաքված վարձատրության չափի վերաբերյալ հաշվետվություն՝ իրավունքները կոլեկտիվ հիմունքներով կառավարող կազմակերպության կողմից պահված գումարների, այդ թվում՝ հատուկ միջոցների մասին մանրամասներով:

4. Այն դեպքում, երբ իրավատիրոջը հասանելիք վարձատրությունը չի կարող վճարվել սույն հոդվածի 2-րդ կետի չորրորդ պարբերությամբ սահմանված ժամկետում, իրավունքները կոլեկտիվ հիմունքներով կառավարող կազմակերպությունները պարտավոր են այդ ժամկետի ավարտման օրվանից հետո 12 ամսվա ընթացքում ձեռնարկել բոլոր անհրաժեշտ միջոցները՝ այդ իրավատիրոջը որոշելու և հայտնաբերելու համար։

Անդամ պետություններն իրենց օրենսդրությամբ սահմանում են իրավունքները կոլեկտիվ հիմունքներով կառավարող կազմակերպությունների կողմից՝ հայցային վաղեմության ընդհանուր ժամկետը լրանալուց հետո չվճարված դրամական միջոցների պահպանման, ինչպես նաև չպահանջված վարձատրության գումարի օգտագործման կարգը:

Հոդված 4

1. Իրավունքները կոլեկտիվ հիմունքներով կառավարող կազմակերպությունը, մասնավորապես, պարտավոր է՝

1) տեղեկատվական-հեռահաղորդակցական Ինտերնետ ցանցում որոշել պաշտոնական կայքը (այսուհետ՝ պաշտոնական կայք)` սույն Համաձայնագրին և (կամ) անդամ պետությունների օրենսդրությանը համապատասխան իրականացվող իր գործունեության մասին տեղեկատվություն տեղադրելու (հրապարակելու) համար.

2) ապահովել պաշտոնական կայքի շուրջօրյա հասանելիությունը, ինչպես նաև կայքում տեղադրվող տեղեկատվության հրապարակայնությունը և դրա տրամադրումն անվճար հիմունքներով.

3) ռեեստրներ ձևավորել, որոնք պարունակում են տեղեկություններ իրավատերերի, հեղինակային և (կամ) հարակից իրավունքների օբյեկտների և այդ կազմակերպության կառավարմանը փոխանցված իրավունքների վերաբերյալ (այսուհետ՝ ռեեստրներ)՝ բացառությամբ այնպիսի տեղեկությունների, որոնք, անդամ պետությունների օրենսդրությանը համապատասխան, չեն կարող հրապարակվել առանց իրավատիրոջ համաձայնության.

4) ռեեստրները տեղադրել պաշտոնական կայքում, ինչպես նաև իրականացնել դրանց վարումը և ժամանակին թարմացումը՝ օգտագործողների հետ պայմանագրեր կնքելու և վարձատրությունը վճարելու նպատակով.

5) ներդնել այնպիսի ընթացակարգեր, որոնք իրավունքները կոլեկտիվ հիմունքներով կառավարող այլ կազմակերպությունների, ինչպես նաև այն իրավատերերին, ի շահ որոնց իրենք կնքում են պայմանագրեր օգտագործողների հետ, ծանուցել ռեեստրներում առկա և նրանց կողմից կառավարվող իրավունքներին առնչվող ցանկացած անճշտության մասին։

2. Իրավունքները կոլեկտիվ հիմունքներով կառավարող կազմակերպությունն իրավունք չունի օգտագործել իր կառավարմանը փոխանցված հեղինակային և (կամ) հարակից իրավունքների օբյեկտները, գույքային իրավունքները:

3. Իրավունքները կոլեկտիվ հիմունքներով կառավարող կազմակերպությունն իրավունք ունի իրավատիրոջ կամ իր անունից դատարանում պահանջ ներկայացնել, ինչպես նաև իրականացնել այլ իրավական գործողություններ՝ անդամ պետությունների օրենսդրությանը համապատասխան իր կառավարմանը փոխանցված իրավունքները պաշտպանելու համար:

Հոդված 5

1. Իրավունքները կոլեկտիվ հիմունքներով կառավարող կազմակերպությունը պարտավոր է ներգրավել անկախ աուդիտորի՝ իր հաշվապահական (ֆինանսական) հաշվետվության արժանահավատությունը, այդ թվում՝ վարձատրության հավաքումը, բաշխումը և վճարումն իրականացնելիս դրամական միջոցների հետ գործառնությունների վարման և փաստաթղթային ձևակերպման, կազմակերպության կողմից հաստատված մեթոդիկայով նախատեսված պահանջներին հավաքված վարձատրության բաշխման համապատասխանությունը սահմանելու, հատուկ միջոցների հաշվին կատարված նպատակային մուտքերի և վճարումների հաշվառման, ինչպես նաև սույն Համաձայնագրի 3-րդ հոդվածով սահմանված՝ այդ կազմակերպության գործունեությանը ներկայացվող այլ պահանջների ապահովման մասով ստուգելու և հաստատելու նպատակով (այսուհետ՝ պարտադիր աուդիտ):

Պարտադիր աուդիտի անցկացման հաճախականությունը սահմանվում է անդամ պետությունների օրենսդրությամբ, սակայն ոչ պակաս, քան 2 տարին 1 անգամ:

2. Իրավունքները կոլեկտիվ հիմունքներով կառավարող կազմակերպությունը պարտավոր է մեկամսյա ժամկետում աուդիտորական եզրակացությունը հրապարակել պաշտոնական կայքում: Աուդիտորական եզրակացությունը պետք է շարունակի հասանելի լինել իրավատերերի համար դրա հաստատումից հետո առնվազն 5 տարվա ընթացքում:

Սույն հոդվածին համապատասխան պարտադիր աուդիտի ենթակա հաշվապահական (ֆինանսական) հաշվետվությունը և այլ տեղեկատվություն չեն կարող դասվել կոնֆիդենցիալ բնույթի տեղեկություններ կամ օրենքով պահպանվող այլ գաղտնիք պարունակող տեղեկատվության դասին:

3. Պարտադիր աուդիտ անցկացնելու ծախսերը ներառվում են կազմակերպության ծախսերի մեջ:

Հոդված 6

1. Անդամ պետություններն օրենսդրությամբ սահմանում են պատասխանատվություն՝

1) առանց իրավատիրոջ կամ նրա համապատասխան իրավունքները կոլեկտիվ հիմունքներով կառավարող կազմակերպության համաձայնության, հեղինակային և (կամ) հարակից իրավունքների օբյեկտների օգտագործման համար առանց վարձատրության վճարման (և վարձատրության վճարման համար միջոցների վճարումից խուսափելու համար)՝ բացառությամբ անդամ պետությունների օրենսդրությամբ նախատեսված դեպքերի.

2) իրավունքները կոլեկտիվ հիմունքներով կառավարող կազմակերպության կողմից իրավատիրոջ համար հավաքված վարձատրության չվճարման, այդ կազմակերպության կողմից իրավունքների կառավարման կարգը խախտելու հետևանքով սույն Համաձայնագրով և (կամ) անդամ պետության օրենսդրությամբ սահմանված պարտականությունները չկատարելու կամ ոչ պատշաճ կատարելու համար:

2. Անդամ պետությունները ձեռնարկում են անհրաժեշտ միջոցներ՝ սույն հոդվածի 1-ին կետում նշված գործողությունների համար պատասխանատվություն նախատեսող օրենսդրական նորմերը ներդաշնակեցնելու նպատակով:

Հոդված 7

Իրավունքները կոլեկտիվ հիմունքներով կառավարող կազմակերպությունն իրավատերերի հետ փոխգործակցելիս առաջնորդվում է հետևյալ սկզբունքներով՝

1) իրավատերերն իրավունք ունեն ցանկացած պահի ամբողջությամբ կամ մասնակիորեն հրաժարվելու իրավունքները կոլեկտիվ հիմունքներով կառավարող կազմակերպությունների կողմից իրենց իրավունքների կառավարումից.

2) իրավատերերն իրավունք ունեն իրավունքները կոլեկտիվ հիմունքներով կառավարող կազմակերպության կանոնադրությամբ սահմանված կարգով մասնակցելու այդ կազմակերպության կառավարման մարմինների գործունեությանը՝ անդամ պետությունների օրենսդրությամբ այդպիսի իրավունք սահմանված լինելու դեպքում.

3) վարձատրության բաշխումն ու վճարումը պետք է իրականացվի արդարացիորեն՝ առանց իրավատիրոջ քաղաքացիության, բնակության երկրի, կատեգորիայի կամ այլ հիմքով խտրականության դրսևորման.

4) իրավունքները կոլեկտիվ հիմունքներով կառավարող կազմակերպությունը պետք է ձեռնարկի բոլոր անհրաժեշտ միջոցները՝ վարձատրությունը սույն Համաձայնագրի 3-րդ հոդվածի 2-րդ կետի չորրորդ պարբերությանը համապատասխան պարբերաբար վճարելու համար.

5) իրավունքները կոլեկտիվ հիմունքներով կառավարող կազմակերպությունը պետք է պարբերաբար հաշվետվություն ներկայացնի իրավատերերին, ի շահ որոնց նա օգտագործողների հետ պայմանագրեր է կնքել վարձատրության հավաքված ու բաշխված բոլոր գումարների, նշված գումարներից ցանկացած պահման, ինչպես նաև դրանց բաշխման մեթոդիկայի, այդ թվում՝ վիճակագրական բնույթի տեղեկությունների մասին.

Հոդված 8

1. Սույն Համաձայնագիրն ուժի մեջ մտնելուց առաջ առաջացած իրավահարաբերությունների դեպքում դրա դրույթները կիրառվում են այն իրավունքների ու պարտականությունների նկատմամբ, որոնք կառաջանան Համաձայնագիրն ուժի մեջ մտնելուց հետո։

2. Հեղինակային և (կամ) հարակից իրավունքների՝ կոլեկտիվ հիմունքներով կառավարումը սույն Համաձայնագիրն ուժի մեջ մտնելու օրվա դրությամբ շարունակում է իրականացվել սույն Համաձայնագրին չհակասող մասով։

Հոդված 9

Անդամ պետությունների փոխադարձ համաձայնությամբ սույն Համաձայնագրում կարող են կատարվել փոփոխություններ, որոնք ձևակերպվում են առանձին արձանագրություններով և կազմում են սույն Համաձայնագրի անբաժանելի մասը։

Հոդված 10

Սույն Համաձայնագրի մեկնաբանման և (կամ) կիրառման հետ կապված վեճերը լուծվում են «Եվրասիական տնտեսական միության մասին» 2014 թվականի մայիսի 29-ի պայմանագրով սահմանված կարգով:

Հոդված 11

1. Սույն Համաձայնագիրը Եվրասիական տնտեսական միության շրջանակներում կնքված միջազգային պայմանագիր է և Եվրասիական տնտեսական միության իրավունքի մասն է կազմում։

2. Սույն Համաձայնագիրն ուժի մեջ է մտնում սույն Համաձայնագիրն ուժի մեջ մտնելու համար անհրաժեշտ ներպետական ընթացակարգերն անդամ պետությունների կողմից կատարվելու մասին վերջին գրավոր ծանուցումն ավանդապահի կողմից ստանալու օրվանից։

Անդամ պետությունները Եվրասիական տնտեսական հանձնաժողովին դիվանագիտական ուղիներով տեղեկացնում են սույն Համաձայնագրի իրականացման համար պատասխանատու պետական մարմինների մասին։

Կատարված է \_\_\_\_\_\_\_\_\_ քաղաքում, 20\_\_\_ թվականի \_\_\_\_\_\_\_\_\_\_\_ «\_\_\_»-ին, մեկ բնօրինակից՝ ռուսերենով։

Սույն Համաձայնագրի բնօրինակը պահվում է Եվրասիական տնտեսական հանձնաժողովում, որը, որպես սույն Համաձայնագրի ավանդապահ, յուրաքանչյուր անդամ պետության կտրամադրի դրա հաստատված պատճենը։

|  |  |  |  |
| --- | --- | --- | --- |
| **Հայաստանի Հանրապետության կողմից** | **Բելառուսի Հանրապետության կողմից** | **Ղազախստանի Հանրապետության կողմից** | **Ռուսաստանի Դաշնության  կողմից** |